เจมิไน (แบบจำลองภาษา)

**เจมิไน** () เป็นชุดของแบบจำลองภาษาที่พัฒนาโดยดีปไมด์ของกูเกิล ถือเป็นผู้สืบทอดของ LaMDA และ PaLM2 ประกอบไปด้วย Gemini Ultra, Gemini Pro และ Gemini Nano (ประกาศเมื่อวันที่ 6 ธันวาคม 2023) และถือเป็นคู่แข่งกับ GPT-4 ของ OpenAI

## ประวัติศาสตร์
### การพัฒนา
กูเกิลประกาศพัฒนาเจมิไน ซึ่งเป็นแบบจำลองภาษาขนาดใหญ่ (LLM) ที่พัฒนาโดยดีปไมด์ บริษัทในเครือ ในระหว่างปาฐกถาพิเศษของกูเกิล ไอโอ เมื่อวันที่ 10 พฤษภาคม 2023 เจมิไนถูกวางตำแหน่งให้เป็นผู้สืบทอดที่ทรงพลังกว่า PaLM 2 (ซึ่งเปิดตัวในงานเดียวกัน) แม้ว่าสุนทร ปิจาอี ประธานเจ้าหน้าที่บริหาร จะระบุว่าเจมิไนยังอยู่ในช่วงเริ่มต้นของการพัฒนา

แตกต่างจากแบบจำลองภาษาขนาดใหญ่อื่น ๆ ก่อนหน้า ซึ่งได้รับการฝึกเฉพาะแค่จากคลังข้อความ ตัวแบบเจมิไนนั้นได้รับการฝึกโดยการเรียนรู้แบบพหุฐานนิยม นั่นคือฝึกโดยใช้ทั้งข้อความ, รูปภาพ, เสียงพูด, วิดีโอ รวมไปถึงรหัสต้นทางของโปรแกรมคอมพิวเตอร์ ได้รับการพัฒนาโดยความร่วมมือระหว่างดีปไมด์และ กูเกิลเบรน ซึ่งเป็น 2 แผนกของกูเกิลที่ได้รวมเข้าด้วยกัน

ในการให้สัมภาษณ์กับนิตยสาร Wired เดมิส แฮสซาบิส ประธานเจ้าหน้าที่บริหารของดีปไมด์ กล่าวว่าเขามีความมั่นใจว่ากูเกิลจะสามารถใช้ LaMDA และ บาร์ด เอาชนะแชตจีพีทีซึ่งขับเคลื่อนโดย GPT-4 ของ OpenAI ได้ เขายังกล่าวว่าเจมิไนจะรวมพลังของ AlphaGo และแบบจำลองภาษาขนาดใหญ่อื่น ๆ ของดีปไมด์ เข้าด้วยกัน โดยสร้างจากจุดแข็งของโปรแกรม AlphaGo ของดีปไมด์ (ซึ่งได้รับความสนใจทั่วโลกเมื่อเอาชนะแชมป์หมากล้อมอย่างอี เซ-ดลในปี 2016)

ในเดือนสิงหาคม 2023 เว็บไซต์ ** เผยแพร่รายงานสรุปแผนงานของกูเกิลสำหรับเจมิไน โดยเปิดเผยว่าบริษัทตั้งเป้าที่จะเปิดตัวในช่วงปลายปี 2023 ตามรายงานกูเกิลจะรวมความสามารถด้านข้อความสนทนาที่พบในแบบจำลองภาษาขนาดใหญ่ส่วนใหญ่เข้ากับการสร้างภาพที่ขับเคลื่อนด้วยปัญญาประดิษฐ์ เพื่อสร้างภาพตามบริบทและปรับให้เข้ากับกรณีการใช้งานที่กว้างขึ้น และต้องการมีประสิทธิภาพเหนือกว่า OpenAI และคู่แข่งรายอื่น

เซอร์เกย์ บรินซึ่งเป็นผู้ร่วมก่อตั้งกูเกิลก็ได้ถูกเรียกตัวให้มาช่วยพัฒนาเจมิไน พร้อมด้วยวิศวกรอีกหลายร้อยคนจากกูเกิลเบรนและดีปไมด์  เจมิไนยังได้รับการฝึกให้ถอดเสียงวิดีโอจาก YouTube อีกด้วย จึงมีการนำทนายความเข้ามาช่วยเพื่อลบเนื้อหาที่อาจติดลิขสิทธิ์ออก

หลังจากข่าวการเปิดตัวของเจมิไน ทาง OpenAI จึงรีบรวมความสามารถแบบพหุฐานนิยมเหมือนอย่างในเจมิไนเข้าไว้ใน GPT-4 ในรายงานของเว็บไซต์ The Information เดือนกันยายนระบุว่า บริษัทหลายแห่งได้รับอนุญาตให้เข้าถึงเวอร์ชันเริ่มต้นของแบบจำลองภาษาขนาดใหญ่ที่กูเกิลตั้งใจที่จะให้บริการแก่ลูกค้าผ่านบริการ Vertex AI ของกูเกิลคลาวด์ รายงานยังระบุด้วยว่ากูเกิลกำลังระดมกำลังเต็มที่เพื่อให้เจมิไนเอาชนะทั้ง GPT-4 และ GitHub Copilot ของไมโครซอฟท์ เมื่อวันที่ 2 ธันวาคม นิตยสารรายงานว่าทางกูเกิลได้เลื่อนการเปิดตัวเจมิไนจากสัปดาห์ถัดไปไปเป็นเดือนมกราคม 2024 เนื่องจากยังมีปัญหาการใช้งานข้อความพร้อมรับที่ไม่ใช่ภาษาอังกฤษ และจะมีการจัดกิจกรรมการเปิดตัวเพิ่มเติมอีก 3 รายการในนิวยอร์ก, วอชิงตัน ดี.ซี. และแคลิฟอร์เนีย

### การเปิดตัว
เมื่อวันที่ 6 ธันวาคม 2023 ปิจาอีและแฮสซาบิสได้ประกาศ Gemini 1.0 ในงานแถลงข่าว มีการประกาศสามรุ่น: Gemini Ultra ออกแบบมาสำหรับ "งานที่ซับซ้อนสูง" Gemini Pro ออกแบบมาสำหรับ "งานที่หลากหลาย" และ Gemini Nano ออกแบบมาสำหรับ "งานบนอุปกรณ์" เมื่อเปิดตัว Gemini Pro และ (Gemini) Nano ได้รวมเข้ากับสมาร์ทโฟน Bard และ Pixel 8 Pro ตามลำดับ ในขณะที่ Gemini Ultra ช่วยเสริมความสามารถให้กับ Bard Advanced และพร้อมใช้งานสำหรับนักพัฒนาซอฟต์แวร์ในต้นปี 2024 ผลิตภัณฑ์อื่น ๆ ที่ Google ตั้งใจจะบรรจุเจมิไนเข้าไปได้แก่ กูเกิล เสิร์ช, กูเกิล แอดเวิดส์, กูเกิล โครม ,Duet AI บนกูเกิล เวิร์กสเปซ และ  โดยในตอนแรกมีให้บริการเป็นภาษาอังกฤษเท่านั้น

ทางกูเกิลอ้างว่าเจมิไนเป็น "แบบจำลองปัญญาประดิษฐ์ที่ใหญ่ที่สุดและมีความสามารถมากที่สุด" ซึ่งออกแบบมาให้เลียนแบบพฤติกรรมของมนุษย์ และกล่าวว่าเจมิไนจำเป็นต้องมีการตรวจสอบด้านความปลอดภัยมากจนทำให้ยังไม่สามารถใช้งานอย่างกว้างขวางได้จนกว่าจะถึงปีหน้า  เจมิไนได้รับการฝึกฝนและขับเคลื่อนโดยหน่วยประมวลผลเทนเซอร์ (TPU) ของกูเกิล และตั้งชื่อรวมระหว่าง DeepMind กับ Google Brain และ โครงการเจมินี ของ NASA

มีรายงานว่า Gemini Ultra มีประสิทธิภาพเหนือกว่า GPT-4, Claude2 ของ Anthropic, Inflection2 ของ  และ LLaMA2 ของเมตาและกร็อกของxAIในเกณฑ์มาตรฐานอุตสาหกรรมต่าง ๆ ในขณะเดียวกัน Gemini Pro ได้รับการรายงานว่ามีประสิทธิภาพเหนือกว่า GPT-3.5 Gemini Ultra ยังเป็นแบบจำลองภาษาแรกที่ทำได้ดีกว่าผู้เชี่ยวชาญที่เป็นมนุษย์ และได้คะแนน 90% จากแบบทดสอบ MMLU ใน 57 วิชา

ในวันที่ 13 ธันวาคม 2024 Gemini Pro จะพร้อมใช้งานสำหรับลูกค้ากูเกิลคลาวด์ ใน AI Studio และ Vertex AI ในขณะที่ Gemini Nano จะพร้อมใช้งานสำหรับนักพัฒนาแอนดรอยด์

แฮสซาบิสเปิดเผยเพิ่มเติมว่าดีปไมด์กำลังหาวิธีการใช้เจมิไนเพื่อ "รวมเข้ากับหุ่นยนต์เพื่อโต้ตอบทางกายภาพ" ทางกูเกิลกล่าวว่าจะแบ่งปันผลการทดสอบ Gemini Ultra กับรัฐบาลกลางสหรัฐ ตามคำสั่งประธานาธิบดี 14110 ที่ลงนามโดยประธานาธิบดีโจ ไบเดิน ในเดือนตุลาคม ทางบริษัทยังได้หารือกับ รัฐบาลสหราชอาณาจักร เพื่อปฏิบัติตามหลักการที่กำหนดไว้ในงานประชุมสุดยอดความปลอดภัยเอไอ (AI Safety Summit) ซึ่งจัดขึ้นที่เบลชลีพาร์กในเดือนพฤศจิกายน

## นาโนบานานา
[alt=ภาพศิลปะนามธรรมที่สร้างโดย AI ด้วย Nano Banana 2 ที่เจมิไน|thumb|[ศิลปะนามธรรมที่สร้างโดย AI ด้วย Nano Banana 2 ที่เจมิไน]]
นาโนบานานา (; ชื่อทางการคือ Gemini 2.5 Flash Image), นาโนบานานา โปร (; ชื่อทางการคือ Gemini 3 Pro Image) และนาโนบานานา 2 (; ชื่อทางการคือ Gemini 3.1 Flash Image) เป็นแบบจำลองสำหรับการสร้างรูปภาพและแก้ไขรูปภาพ

"นาโนบานานา" เป็นชื่อรหัสที่ใช้เรียกแบบจำลองขณะอยู่ในช่วงทดสอบแบบไม่เปิดเผยตัวตนต่อสาธารณะบนแพลตฟอร์ม Arena โดยปรากฏตัวครั้งแรกในฐานะแบบจำลองนิรนามเมื่อวันที่ 12 สิงหาคม ค.ศ. 2025 และได้รับการเปิดตัวสู่สาธารณะเมื่อวันที่ 26 สิงหาคม ค.ศ. 2025 ผ่านแอปพลิเคชัน เจมิไน และบริการ Google AI อื่น ๆ ชื่อเล่น "นาโนบานานา" มีที่มาจากฉายาที่มอบให้แก่ ไนนา ไรซิงกานี ผู้จัดการผลิตภัณฑ์ของกูเกิล ดีพมายด์ ต่อมากูเกิลได้ยืนยันตัวตนว่าคือ *Gemini 2.5 Flash Image* ในการประกาศเปิดตัวอย่างเป็นทางการ ในวันที่ 20 พฤศจิกายน ค.ศ. 2025 ดีพมายด์ได้เปิดตัว นาโนบานานา โปร (Gemini 3 Pro Image) ที่มีการปรับปรุงการแสดงผลข้อความและฐานความรู้เกี่ยวกับโลก

หลังการเปิดตัว นาโนบานานาได้กลายเป็นปรากฏการณ์ไวรัลบนโซเชียลมีเดีย โดยเฉพาะภาพ "ตุ๊กตาจำลอง 3 มิติ" (3D figurine) ที่มีความสมจริงเหมือนภาพถ่าย มีรายงานว่าแบบจำลองนี้ช่วยดึงดูดผู้ใช้งานใหม่สู่แอปเจมิไนกว่า 10 ล้านราย และมีการแก้ไขรูปภาพมากกว่า 200 ล้านครั้งภายในเวลาเพียงไม่กี่สัปดาห์หลังเปิดตัว

แบบจำลองนี้ช่วยให้ผู้ใช้เปลี่ยนทรงผม ฉากหลัง และผสมผสานรูปภาพด้วยคำสั่งภาษาธรรมชาติ โดยมี "ความคงตัวของตัวแบบ" (Subject consistency) ที่จดจำบุคคลหรือสิ่งของเดิมได้ตลอดการแก้ไขภาพ รวมถึงการหลอมรวมหลายภาพ และการใช้ฐานความรู้โลกเพื่อแก้ไขตามบริบท นอกจากนี้ยังมีการทำลายน้ำดิจิทัลแบบ SynthID เพื่อระบุข้อมูลที่สร้างโดย AI ผู้คนเริ่มเชื่อมโยงนาโนบานานากับกระแสไวรัลในการเปลี่ยนภาพเซลฟีเป็นตุ๊กตา 3 มิติ ซึ่งแพร่กระจายอย่างรวดเร็วบนอินสตาแกรมและเอกซ์ (ทวิตเตอร์เดิม) การเพิ่มแบบจำลองนี้ลงในเอ็กซ์ช่วยให้ผู้ใช้สามารถแท็กนาโนบานานาในโพสต์เพื่อสร้างรูปภาพได้โดยตรง ซึ่งยิ่งเพิ่มความนิยมให้มากขึ้น

บทวิจารณ์ในเดือนกันยายน ค.ศ. 2025 จากนิตยสาร *[[TechRadar]]* รายงานว่านาโนบานานามีความสมจริงและเสถียรกว่าการสร้างรูปภาพของ ChatGPT ขณะที่บทวิจารณ์จาก *[[Tom's Guide]]* ชื่นชมความสามารถในการแก้ไขภาพที่สร้างสรรค์และมีชีวิตชีวา อย่างไรก็ตามบทวิจารณ์จาก *[[PC Gamer]]* ระบุว่าตัวแบบจำลองยังขาดเครื่องมือพื้นฐานบางอย่างเช่น การขลิบภาพ (Cropping) และบางครั้งระบบอาจไม่นำการเปลี่ยนแปลงไปใช้แต่กลับไปแสดงผลภาพเดิมแทน นอกจากนี้นาโนบานานายังแสดงประสิทธิภาพที่ดีในการสร้างภาพจำลองทางสถาปัตยกรรม (Architectural visualization) โดยให้สัดส่วนที่ถูกต้องแม้ในรูปทรงเรขาคณิตที่ซับซ้อน

ในวันที่ 26 กุมภาพันธ์ ค.ศ. 2026 นาโนบานานา 2 ได้รับการเปิดตัวและรวมเข้ากับแชตบอตเจมิไน, โหมดการค้นหาด้วย AI และ เลนส์ (Lens) โดยเป็นเวอร์ชันที่เร็วขึ้นซึ่งสร้างขึ้นบน Gemini 3.1 Flash Image พร้อมการปฏิบัติตามคำสั่งและการแสดงผลข้อความในภาพที่ดีขึ้น

## อ้างอิง

หมวดหมู่:ปฏิสัมพันธ์หลายรูปแบบ
หมวดหมู่:แบบจำลองภาษาขนาดใหญ่
หมวดหมู่:ซอฟต์แวร์ของกูเกิล
หมวดหมู่:จักรกลสนทนา
หมวดหมู่:ซอฟต์แวร์ในปี พ.ศ. 2566